Pyöräilijä koki ilmeisesti tulleensa lähes yliajetuksi. Iltalehti on nähnyt autokameroihin tallentuneet videot tapahtuneesta.

Autokameran tallennus torstaiaamun tapahtumista Otaniemessä.

Torstaiaamuna töihin matkalla ollut mies joutui silmittömän tankoraivon kohteeksi Espoon Otaniemessä.

Pyöräilijän piinaaman kuskin autoon on asennettu kamerajärjestelmä, jonka videot todistavat tapahtumien kulkua kahdesta eri suunnasta kuvattuna.

Kuljettaja kertoo Iltalehdelle pysähtyneensä Otaniemessä antamaan tilaa suojatietä ylittäneille jalankulkijoille. Jatkettuaan matkaa autoilija huomasi suojatielle kolmion takaa ajaneen pyöräilijän jahtaavan häntä.

– Kääntyessäni mutkassa hän löi kuljettajan oven ikkunaani nyrkillä ja sen jälkeen kaarsi autoni eteen ja jätti pyöränsä maahan esteeksi, autoilija kertoo.

– Tämän jälkeen hän tuli kuskin oven luo, repi sen auki ja tarttui minua kurkusta kiinni.

Kiihtynyt pyöräilijä haastoi autoilijaa tappeluun. Hän koki ilmeisesti melkein jääneensä suojatiellä miehen yliajamaksi.

– Haluutsä turpaan, v*tun jätkä? Tuu ulos sieltä, v*tun vellihousu, pyöräilijä uhittelee videolla.

– Mulla on sun rekkari ylhäällä, tää auto on kohta naarmuilla, hän jatkaa.

Uhkailun päätteeksi pyöräilijä sylkäisi autokuskia naamaan ja ajoi pois paikalta.

Autoilija teki tapahtuneesta rikosilmoituksen. Ilmoitus ei ole vielä saapunut Länsi-Uudenmaan poliisilaitokselle, mikä voi johtua verkkojärjestelmän viiveestä.

Tapauksesta myös uutisoineen Länsiväylän haastatteleman rikoskomisarion mukaan kyseeseen voi tulla rikosepäily pahoinpitelystä ja kotirauhan rikkomisesta.